સીબીઆઈમાં આંતરિક ઘર્ષણને પગલે સરકાર પર વિપક્ષ દ્વારા સતત પ્રહારો કરવામાં આવી રહ્યા છે ત્યારે કેન્દ્રીય નાણાં મંત્રી અરુણ જેટલીએ સુપ્રીમ કોર્ટના સીબીઆઈ કેસના નિર્દેશને સકારાત્મક ગણાવ્યો છે. જેટલીએ જણાવ્યું કે જે એજન્સી તપાસ માટે જવાબદાર હોય અને તેના ટોચના બે અધિકારીઓ પર આક્ષેપ થયા હોય ત્યારે સુપ્રીમનો આદેશ યોગ્ય છે. જેટલીના જણાવ્યા મુજબ સીવીસી તપાસથી સાબિત થશે કે કેન્દ્ર સરકારને કોઈ ખાસ વ્યક્તિ સાથે લેવાદેવા નથી. તેમણે સીબીઆઈ ડાયરેક્ટર આલોક વર્મા અને સ્પેશ્યલ ડાયરેક્ટર રાકેશ અસ્થાનાને રજા પર ઉતારવાના સરકારના નિર્ણયનો વધુ એક વખત બચાવ કર્યો હતો. જેટલીએ જણાવ્યું કે સુપ્રીમ કોર્ટના પૂર્વ જસ્ટિસની મોનિટરિંગમાં સીવીસી તપાસથી સત્ય સામે આવશે. જેટલીએ સીબીઆઈ વિવાદ અંગે સ્પષ્ટ જણાવ્યું કે કેન્દ્ર સરકારને કોઈ ખાસ વ્યક્તિ સાથે લેવા દેવા નથી.